کوئٹہ(آن لائن)امیر جماعت اسلامی بلوچستان مولانا عبدالحق ہاشمی پارینے کہ نئے حکومت کورونا وائرس تون مون تس و نئے دا بابت حکومت سنجیدہ ءِ‘ بیرہ پڑو و بے عمل پیکیج آتے ٹی الس نا ٹھپ آتے درمان کننگ مفک۔ دیانت داری وایمانداری بنداوی شڑت ءِ ہراکہ حکومت تون اف۔ بدبختی اٹ حکمران آتا لٹ وپل نا سوب آن حکومت نا ہر کاریم اٹ وڈی خوری‘ تینائی گری لس مسنے ہرانا سوب آن حکومت آ پت کننگ مفک۔ حکومتی کہول آ بایدے دیانتدار ایماندار آفیسر و بیوروکریسی نا است بڈی ءِ کننگے تاکہ انصاف نا خواست آک پورو مننگ کیر والس ءِ اوفتا رواانگا حق آک رسینگ کیر۔ جماعت اسلامی، الخدمت فاﺅنڈیشن رنگ ونسل نا فرق آن بیدس ڈکھیا انسانیت نا خذمت ءِ کننگ اٹی ءِ۔ الخدمت ءِ وسیلہ تننگ ناگرج ءِ تاکہ زیات آن زیات بندغ آک فائدہ ہرفنگ کیر۔ حکومتی کہول آ زکواة وبیت المال فنڈآتے ٹی ارب آروپئی تا کرپشن سوجی ٹک اسے‘ او پارے کہ کورونا ءِ توننگ کن 18می ترمیم اڑاند اف اصل اڑاند حکومتی نابودی‘ وڈی خوری و وزیراعظم عمران خان نا بے کنڈ سیاسی میزائل خسنگ نا حکمرانی نا وڑءِ۔ بنجا صوبہ غاتتون تعلقداری تے جوان کننگ نا جاگہ غا صوبہ غاتتون جنگ کننگ نا پالیسی آ عمل کننگ اٹی ءِ۔ آئین نا روح ءِ امنا کننگے‘ صوبہ غاتا وتواجہی نا حق آتے سرفنگپ۔
